
Správa o činnosti neziskovej organizácie DOM, n.o.
za rok 2016


Poslaním DOM, n.o. je poskytovanie služby podporovaného bývania. DOM, n. o. poskytuje svojim klientom ubytovanie, dohľad, sociálne poradenstvo, pomoc pri uplatňovaní práv a právom chránených záujmov, utvára podmienky na záujmovú činnosť a prípravu stravy. Činnosť organizácie je účelovo i  metodicky úzko spojená s činnosťou Divadla z Pasáže a Denným centrom pri Divadle z Pasáže, kde klienti v denných hodinách získavajú zručnosti dramatického umenia, podieľajú sa na tvorbe inscenácií, ktoré sú pre nich formou komunikácie a zároveň terapiou. Filozofiou všetkých troch organizácií je vytváranie komunitnej bázy, kde na poli profesionálnej umeleckej práce i priateľských vzťahov v mimopracovných aktivitách dochádza k obojstrannej integrácii sveta ľudí so zdravotným postihnutím a ľudí bez postihnutia. 

Služby podporovaného bývania v roku 2016 poskytovala organizácia Dom, n.o. v prenajatom trojizbovom byte na Kuzmányho ulici v  Banskej Bystrici. Za podpory asistentov v ňom prijímali službu podporovaného bývania štyria klienti celoročnou formou. Kapacita zariadenia bola limitovaná počtom lôžok. 

Sociálna služba sa vykonávala pobytovou formou a zahŕňala tieto činnosti: tréning samostatného života formou usmerňovania, monitorovania a hodnotenia pri zabezpečovaní sebaobslužných úkonov, úkonov starostlivosti o svoju domácnosť, poradenstvo a pomoc pri základných sociálnych aktivitách a uplatňovaní práv a právom chránených záujmov, utváranie podmienok na stravovanie a voľnočasové aktivity. 
1. "Tréning samostatného života" zahŕňal: pomoc a metodický nácvik činností pri nákupe, príprave jedál, praní a žehlení, upratovaní obytných priestorov, hygiene, starostlivosti o osobný aj spoločný majetok. Nácvik činností prebiehal individuálne aj v skupine. Vychádzal z monitoringu aktuálnej situácie klientov a ich individuálnych potrieb. 
Dopad na klientov: Opakované zvládnutie sebaobslužných činností a stála podpora asistenta dali našim klientom pocit napredovania a zároveň pocit bezpečia. Tréning prebiehal v kontexte každodenného života v domácnosti a v situáciách, ktoré nie sú umelo vymodelované a ktoré korešpondujú s ich potrebami a zvyšujú mieru samostatnosti pri ich zvládnutí. Tréningy boli popreplietané vzájomnými stretnutiami pôvodných aj potenciálnych klientov pri plánovaní života a technicko-personálneho vybavenia podporovaného bývania. Toto plánovanie motivovalo klientov reálne premýšľať nad praktickými stránkami samostatného života, zvažovať všetky klady a zápory. 
2. Druhá oblasť činností "poradenstvo a pomoc" zahŕňala: doprovod a asistenciu pri základných sociálnych aktivitách a uplatňovaní práv a právom chránených záujmov, asistenciu pri dlhodobejšej hospitalizácii počas operácie. Dopad na klientov: Tieto aktivity rozvíjali zručnosti klientov komunikovať v styku s verejnosťou, inštitúciami, pri cestovaní, vybavovaní žiadostí. Prítomnosť kontaktnej osoby im dal hlavne pocit bezpečia a istoty. 
  3. Tretia oblasť "utváranie podmienok na záujmovú činnosť" zahŕňala: doprovod pri kultúrnych podujatiach, návštevách kaviarní, výletov po okolí, meste,  cyklotúry, možnosť venovať sa osobným záujmom (literatúra, štúdium, nácvik scenárov, spoločenské hry, počúvanie hudby, hra na hudobnom nástroji) v priestoroch podporovaného bývania.
 Dopad na klientov: Prostredie komunity vytváralo vhodné podmienky pre budovanie dôvery medzi klientmi a širokou verejnosťou. Vízia stretávaní sa a organizovania podujatí mimo bežných povinností, možnosť venovať sa svojim záľubám dávala klientom dostatočnú motiváciu prekonávať únavu, námahu a stres spojený s povinnosťami. 

Počet zamestnancov: v zariadení v roku 2016 pracovali dvaja zamestnanci.  Pokračujeme aj v spolupráci s Úradom práce sociálnych vecí a rodiny v Banskej Bystrici, kde sme prostredníctvom  aktivačnej činnosti, formou dobrovoľníckej práce, ponúkli prácu a možnosť získať určite pracovné skúsenosti istej evidovanej uchádzačke o zamestnanie.
 
	Vízia a projekt poskytovania sociálnej služby pre budúci rok, resp. roky: aj v nasledujúcich rokoch by sme chceli pokračovať v pomoci a podpore ľuďom s mentálnym postihnutím, viesť ich k samostatnosti a sebestačnosti. Vo svojej práci by sme sa chceli zamerať hlavne na tie činnosti, ktoré by naším klientom dopomohli k čo možno najväčšiemu stupňu samostatnosti a začleneniu sa do spoločnosti. Jedná sa hlavne o tréning činnosti spojených so starostlivosťou o domácnosť, prípravou a varením  jedál, nakupovaním a aktívneho trávenia voľného času. K naplneniu a dosiahnutiu už spomínaných činností sú vypracované sociálne terapie, ktoré prihliadajú na aktuálny stav schopností a zručností konkrétneho klienta. 
 


PREHĽAD O PEŇAŽNÝCH PRÍJMOCH A VÝDAVKOCH

Hospodárskeho výsledku za rok 2016
V roku 2016 bol rozdiel medzi príjmami a výdavkami  - 281,83 Eur
Celkové príjmy: 16 386,77
Celkové výdaje: 16 668,60
Pohľadávky
Organizácia k 31. 12. 2016 nemala žiadne  pohľadávky.
Záväzky organizácie 5,96 Eur
Členenie príjmov 
Členenie príjmov:
16 386,77 - dotácie (BBSK, ostatné)
0,11 úroky na bankovom účte
Stav a pohyb majetku 
Peniaze 7,62 EUR
Bankové účty 0 EUR
Majetok celkom 7,62
Ekonomicky oprávnené náklady na jedného prijímateľa za rok 2016
4 042 EUR
V roku 2016 organizácia hospodárila s príspevkom poskytnutým BBSK vo výške 16 168Eur, ktorý bol vyčerpaný a použitý v plnom rozsahu.



								   Eva Ogurčáková
								štatutárna zástupkyňa

